google/wiki40b huggingface dataset:
Yangban

Yangban (hangul: 양반, hanja: 兩班, romanisering: yangban, revidert romanisering: yangban) var tittelen til medlemmene av den herskende klassen, eller adelen, i Joseon-Korea. Yangbanene var jordeiende eller jordløse, kongetro aristokrater som fulgte den konfucianske tanken om «den lærde embedsmann». I praksis fungerte yangbanene som kongens utsendinger og byråkrater i jordbrukssamfunnet.
Tittelen gikk ikke i arv slik som hos adelen i Europa og Japan, men ble tildelt de som bestod en eksamen i borgertjeneste, konfutsianisme og historie kalt gwageo (과거). I teorien kunne enhver, bortsett fra tjenere og barn av konkubiner, ta eksamenene, men i praksis var det bare overklassen som hadde ressurser til dette. Tittelen ble offisielt avskaffet idet Japans kolonisering av Korea begynte.
Lakselvbukt

Lakselvbukt (nordsamisk: Moskaluokta) er ei bygd i Tromsø kommune i Troms. Den ligger ved Lakselvbukta, på østsida av den innerste delen av Sørfjorden, rundt 75 kilometers reise fra Tromsø sentrum. Sørøst for bygda ligger de kjente Lakselvtindan. Grunnkretsen Lakselvbukt, som også omfatter grenda Hundberg i nord, hadde 156 innbyggere i 2015, mens Lakselvdalen grunnkrets, som omfatter området fra Leirelva og sørover, hadde 125 innbyggere.
Leptispini

Utseende

Nokså små (5-7 millimeter), lange og slanke, flate, mørke bladbiller, gjerne med metallisk glans. Hodet er lite mne godt synlig ovenfra, antennene forholdsvis korte. Kroppsformen er jevnbred. Pornotum er avrundet firkantet, gjerne kraftig punktert, dekkvingene har punktrader. Beina er nokså korte.

Levevis

Både larver og voksne lever på planter i gressfamilien eller sivfamilien og eter fra dem. Noen av artene er regnet som skadedyr på ris  der de bygger seg hus ved å krølle sammen bladene.

Utbredelse

Gruppen er utbredt i varem områder av den Gamle verden.
Verneverdig

Begrepet verneverdig er et synonym for bevaringsverdig. Et verneverdig kulturminne har så stor verneverdi at det bør vernes og bevares. De fleste verneverdige eller bevaringsverdige kulturminner er ikke formelt vernet, men tas allikevel vare på fordi de oppfattes som verdifulle. 
De mest verneverdige kulturminnene er oppført på UNESCOs liste over verdens kulturarv. Kulturminner av nasjonal verdi er enten automatisk fredet eller vedtaksfredet etter kulturminneloven. Kulturminner kan også ha regional eller lokal verdi. Normalt vil det være kommunene som vurderer vern av slike kulturminner. Med hjemmel i plan- og bygningsloven kan bygninger eller miljøer reguleres som hensynssone bevaring.
En annen måte å signalisere verneverdi på er listeføringer. Eksempler på slike lister er Byantikvaren i Oslos gule liste, Riksantikvarens fartøyvernliste, landsverneplaner eller listen over statens kulturhistoriske eiendommer.
Hanzhong

Hanzhong (kinesisk: 汉中市, pinyin: Hànzhōng, W.-G.: Hanchung) er en by på prefekturnivå i sørvest i provinsen Shaanxi i det sentrale Kina. Befolkningen innen grensene anslås (2005) til 3,74 millioner. Byprefekturet ligger langs den øvre del av elven Hanshuis løp, sør for Qinlingfjellene og nord for Bashanfjellet.

Historie

Hanzhong har vært av militær strategisk betydning den gangen dette området var i utkanten av det kinesiske kulturområde. 
Det var bebyggelse i området allerede under Shang-dynastiet. I 325 f.Kr. etablerte staten Qin Hanzhong som prefektur. I 206 f.Kr. var Hanzhong base for Liu Bang da han bygde opp Det vestlige Han-dynasti (206 f.Kr.-8 e.Kr.). I de tre rikers tid (220-280) sendte Zhuge Liang, statsminister for kongedømmet Shu, tropper til Qishanfjellet seks ganger, og hadde Hanzhong som base for sin militærekspedisjon nordover mot kongedømmet Wei.

Turistattraksjoner

Blant en lang rekke severdige templer, byporter og altere ligger de vakre mausoleene til Zhang Qian (Silkeveiens pioner) i fylket Chenggu og Cai Lun (papirets oppfinner) i fylket Yang.

Samferdsel

Kinas riksvei 108 løper gjennom området. Riksveien begynner i Beijing og fører via Taiyuan, Xi'an og Chengdu sør til Kunming i den sørvestlige provinsen Yunnan. 
Kinas riksvei 316 løper gjennom området. Den fører fra Fuzhou i Fujian via Nanchang i Jiangxi og Wuhan i Hubei til Lanzhou i Gansu.
Hortobágy smalsporjernbane

Beliggenhet

Smalsporbanen ligger 7-8 km fra bygden Hortobágy, og kan nås med tog på linjen Füzesabony–Debrecen (MÁV 108) på Hortobágyi Halastó stasjon. Smalsporbanen ligger bare noen meter fra MÁV-stasjonen.
Linjen kan nås med bil fra riksvei 33 på avkjørslen til Hortobágy-Halastó (fiskedammene på Hortobágy).

Historie

Jernbanen ble bygget i 1915. Den gang ble vognene trukket med hester på jernbanelinjen. Lasten var både fôr til fiskene og fiskene når de ble slaktet. 
Hestene ble etter hvert erstattet av små diesellokomotiver, og det ene dieseltrekket kan fremdeles ses på jernbanelinjen.
Da turismen vokste fram i området tok Hortobágy nasjonalpark over driften av linjen og linjen ble da pusset opp. Frakt av passasjerer tok da over og det ble skaffet til veie et C-50 diesellokomotiv og tre passasjervogner. Etter en del problemer åpnet det regulær rutetrafikk våren 2007. Langs smalsporlinjen har nasjonalparken satt opp informasjonstavler og utkikkstårn, slik at det skal være mulig å se både trekkfuglene og fuglene som hekker der. For noen få år siden ble linjen forlenget til innsjøen Kondás og hele jernbanens opprinnelige lengde er nå tatt i bruk igjen.
C-50 diesellokomotivet ble produsert i Ungarn (med motor lisensiert av østerrikske Steyr) på 1950-tallet og brukes på flere av Ungarns smalsporbaner.
When the World Comes Down

Mottakelse

Albumet fikk ganske gode kritikker da det ble utgitt, og basert på 12 anmeldelser fikk «When The World Comes Down» en gjennomsnittlig poengsum på 64 (av 100).

Priser og plasseringer

I debutuken solgte albumet mer enn 112 000 eksemplarer i USA. Det var betydelig bedre enn dere forrige album, Move Along, som solgte 90 000 eksemplarer den første uken. Etter det rekordhøye salgstallet for TAAR dabbet noe av interessen av og et halv år senere hadde albumet solgt til 422 000 eksemplarer i USA, noe som står i kontrast til begge tidligere album som kun trengte to måneder til å selge over 500 000 eksemplarer. Likevel var albumet en suksess fro The All-American Rejecets og Billboards «200 albums of the year» ranket albumet som det 69. beste.
Matroslue

Matroslue er en type lett uniformslue for matroser i marinen. Matrosluene kan ha ulik form, farge og merking, men er vanligvis flate, har tallerkenrund pull over en stående hodekrans dekorert med et bånd med navnet på båten. Slike luer er ofte hvite, marineblå eller svarte. Flate matrosluer var populære som sivilt moteplagg for gutter på 1800-tallet og i begynnelsen av 1900-tallet, oftest sammen med matrosdress. Gaster i Sjøforsvaret i Norge bærer i dag hvit «lue, rund, gast».

Historikk og bruk

Menige i ulike lands sjøforsvar har hatt forskjellige enkle, praktiske hodeplagg gjennom historien, deriblant strikkeluer, vaskehatter med høy oppbrett, enkle, skrogformede båtluer (pilotluer) og andre lette hatter og luer. Marinepersonell bærer som regel marineblå uniformer i vintersesongen og hvite uniformer i sommersesongen.
Matrosluer formet som skyggeluer med flat, rund pull, men uten skygge, oppstod på midten av 1800-tallet. Tallerken- eller paiformet matroslue har også blitt kalt pork pie hat på engelsk. Porkpie-hatt betegner vanligvis en filt-eller stråhatt med rund brem og lav, flat pull. 
Til forskjell fra hæren og flyvåpenet, er det i marinen stor forskjell på uniformene for offiserer og for vervet eller vernepliktig personell. Befal i sjøforsvaret bærer derfor ikke matrosluer, men vanligvis ulike typer skyggeluer (skipper- og høyluer). Admiraler bar dessuten snutehatt på 1800-tallet. Admiralhatter er fortsatt i bruk som del av gallauniformen i enkelte lands mariner.

Annet

Tegnefilm- og seriefiguren Donald Duck, bærer blå matroslue. Også tegneseriefiguren Skipper'n blir tegnet med ulike typer matros- eller skipperluer.
Cheng Zhengkui

Cheng Zhengkui (kinesisk: 程正揆; pinyin: Chéng Zhèngkuí, Wade-Giles: Ch'eng Cheng-k'ui, kalt Ruibp, født ca. 1604 i Xiaogan i provinsen Hubei i Kina , død 1670) var en kinesisk dikter og maler som spesialiserte seg på landskapsmaleri. Han virket under Qing-dynastiet (1644–1912).
Cheng gikk i skole hos Dong Qichang og samarbeidet med Kun Can.
Johann Joseph Fux

Liv og virke

Johann Joseph Fux var eldste sønn av Andreas og Ursula Fux. Foreldrene var bønder og Fux vokste opp i enkle kår. Om hans tidlige liv er ikke stort mer kjent enn at han rundt 1680 studerte ved universitetet i Graz, og mellom 1683 og 1687 i Ingolstadt. 
I 1696 ble Fux utnevnt til organist ved Schottenstift i Wien og denne posten beholdt han fram til 1702 da det keiserlige hoff utnevnte ham til hoffkomponist. Fra 1701 ble han kapellmester ved Stefansdomen i Wien og i 1711 musikkdirektør ved hoffet, en av de viktigste embeter i det europeiske musikkliv. Som musikkdirektør skrev han tallrike operaer og oratorier.
Hans mest kjente opera Costanza e Fortezza ble oppført i Praha i anledning kroningen av Keiser Karl VI til konge av Böhmen.
Fux underviste i komposisjon, og blant hans mest kjente elever var Georg Christoph Wagenseil, Gottlieb Muffat og Jan Dismas Zelenka.

Verk

Fux' mest innflytelsesrike verk var komposisjonslæreboka Gradus ad Parnassum (1725). Boka var skrevet på latin og ble i 1742 oversatt til tysk av Lorenz Christoph Mizler, en av Bachs elever. Boka tjente som lærebok i kontrapunkt fram til 1900-tallet.
Fux komponerte 18 operaer, 50 messer, tre requiemer, 57 vespere og salmer, 10 oratorier og  29 partitas. Musikken til Fux gikk snart i glemmeboken, men på slutten av 1800-tallet «gjenoppdaget» Ludwig von Köchel ham, og gav ut en biografi og en verkfortegnelse.
Mycalesina

Utseende

Middelsstore, brune sommerfugler med avrundede vinger. De har gjerne øyeflekker og ofte oransjefargede felter på vingene. Mange arter har regntids- og tørketidsformer som ser ganske ulike ut, dette gjør klassifiseringen vanskelig.

Utbredelse

Gruppen er utbredt i tropisk Afrika (inkludert mange arter på Madagaskar), Sørøst-Asia og Australia.
D.N.Angel

D.N. Angel er en japansk tegneserie, manga, skrevet av Yukiru Sugisaki. Den har senere blitt gjort som tegnefilm, en 26 episoder lang anime, og som spill for PlayStation 2.

Handling

D.N. Angel handler om Daisuke Niwa som på sin 14-årsdag bestemmer seg for å gi et kjærlighetsbrev til sin forelskelse, Risa Harada, men mislykkes. Samme dag dukker Dark opp i Daisukes indre, og han blir forklart at hvert mannlige medlem av Niwa-familien forvandles til den berømte Phantom Thief Dark. Hans oppgave er å stjele kunstverk som blir livaktive og forårsaker ulykker. Hver gang han får hjertebank (spesielt når han er forelsket) blir han Dark, og den eneste måten han kan bli normal igjen er å få sin kjærlighet returnert.

Personer

Daisuke Niwa: Grunnet hans dna forandres han til Dark når han blir forelsket. Han har blitt trent opp av moren og bestefaren siden han var liten med feller inne i huset. Selv om han er klumsete, er han godhjertet og gjør alltid sitt beste.
Dark -(Phantom Thief Dark): Daisukes alternative ego. Han er litt svak for jenter, spesielt Risa Harada som ligner på hans første kjærlighet, Rika Harada, som var Harada-tvillingenes bestemor. Når han blir forelsket forandres han tilbake til Daisuke.
Risa Harada: Den yngste av Harada-tvillingene. Hun er romantisk, naiv og veldig forelsket i Dark.
Riku Harada: Den eldste av Harada-tvillingene. Hun misliker Dark fordi han stjal hennes første kyss.
Satoshi Hiwatari: Satoshi går i samme klasse som Daisuke, Riku og Risa, og er den kjekke i klassen. Slik som Daisuke, har han også et alternativt ego, Krad (Dark stavet baklengs), som er motsatt av Dark. Satoshi opptrer noen ganger kald og likegyldig, for at Krad ikke skal våkne og skade personer han bryr seg om.
Krad: Krad er motsatt av Dark; ond og maktsyk, og bryr seg ikke om verten hans blir skadet i slåsskamper med Dark.
Takeshi Saehara: Daisukes bestevenn- Han vil bli proff journalist og er interessert i å lage artikler om Darks stjelingsmanøvre om natten.
Emiko: Daisukes mor.
Kosuke Daisukes far.
Daiki Niwa: Daisukes bestefar.
Spiralis

Spiralis (belgisk originalnavn Marsupilami) er en langhalet, apeliknende fantasiskikkelse som ble skapt av den belgiske tegneserieskaperen André Franquin som bifigur til serien Sprint i 1951. Første seriealbum Spiralis er med i, er Kampen om arven. Spiralis var så med i alle Sprint-album Franquin tegnet. Spiralis ble seinere hovedfigur i egne serier, også tegnet og forfattet av andre enn Franquin.

Utseende og egenskaper

Spiralis framstilles som et apelignende dyr med en svært lang hale, om lag 7 meter. Lengden varierer endel i ulike album. Halen brukes som arm, verktøy og våpen. Halen er forbløffende sterk i forhold til tykkelsen. Gul med sorte prikker er den vanligste fargevarianten, men enkelte helt sorte individer finnes og. Spiralis' opprinnelige belgiske navn Marsupilami antyder at spiralis er et pungdyr, siden marsupial er det latinske ordet for «pungdyr». Dyret har pels og legger egg, men har likevel navle. Dyret kan puste under vann. «Huba!» er den vanligste lyden, men spiralis er også observert med tale, både enkelt ord og setninger. Hunnen er noe mindre enn hannen og har kortere hale. Hunnen går på tåspissene, pynter seg ofte med blomster og den vanligste lyden er «hubi!». Spiralis lever jungelen i Palombia, et oppdiktet land i Sør-Amerika. Yndlingsføden er piraya, men også insekter, særlig maur, står på menyen.

André Franquin og tegnefilm

André Franquin (1924–1997) er også kjent for å ha skapt tegneseriekarakterene Viggo (Gaston Lagaffe), og var i lang tid ansvarlig for tegneserien Sprint. I 1987 hadde Franquin gitt opp håp om å lage tegnefilm av Spiralis og solgte karakterens rettigheter til en diamanthandler, som grunnla Marsu-Productions og som nå utgir serien om Spiralis. Rettigheten til å lage film ble derimot solgte videre til Disney som lagde en serie på 13 episoder om Marsupilami – The Hairy Ape i Raw Toonage i 1992.
Kan du prøve å forstå

Kan du prøve å forstå er et musikkalbum med Contrazt, utgitt i 2006. Dette er gruppas første plate.
Victor Pemberton

Doctor Who

Pemberton skrev historien Fury from the Deep (han skrev også boken basert på den for Target Books), som var basert på et hørespill kalt The Slide, med Roger Delgado. Han var også manusredigerer på historien The Tomb of the Cybermen. Han spilte også en vitenskapsmann i historien The Moonbase (1967).
Fylkesvei 5482

Fylkesveg 5482 går mellom Kvamshøgda og Nøtlevåg i Radøy kommune. Veien er 1,5 km lang.
Frem til 2019 hadde veien betegnelsen Fv408.
Apollonia (Kyrenaika)

Apollonia (gresk: Απολλωνία) i Kyrenaika (dagens Libya) ble grunnlagt av greske kolonister og ble et betydelig kommersielt senter i sørlige Middelhavet i antikken. Byen fungerte som havn for byen Kyrene, rundt 20 km lengre sørvest. Byen var fødestedet for den greske matematikeren og geografen Eratosthenes.

Undersøkelser

Apollonia var den ene av fem byer i libyske Pentapolis. Det tidligste nivået fra da byen ble opprettet er i dag nedenfor havnivået grunnet nedsenkning ved jordskjelv, mens det øverste nivået er fra sen bysantinsk-kristen tid og ligger flere meter over havnivået, bygd på de akkumulerte avleiringer av tidligere epoker. Eksistensen av bygninger i havet ble bemerket av Beechey (1827) som gjorde noen grove tegninger, og av Goodchild (1950-tallet). I 1958 og 1959 ledet Nicholas Flemming, den gang student ved Universitet i Cambridge, en gruppe av andre studenter som trente med dykking og undersøkelser under vann for å kartlegge en større sektor av byen under havet. Resultatene av dette arbeidet ble publisert, komplett med kart og diagrammer av bygninger og bystruktur under vann i referanser sitert nedenfor. Carlo Beltrame og kollegaer har senere framstilt en undersøkelse med undervannsfotografier av en del av bygningene.
Barbu (kraftselskap)

A/S Barbu var et norsk kraftselskap som ble etablert i Kristiania i 1899. Bakgrunnen var at Ragnvald Blakstad i 1898 fikk fikk konsesjon på å produsere elektrisk kraft i Barbuelva. Bak aksjeselskapet sto Blakstad og forretningsdrivende i Arendal. ⅍ Barbu etablerte blant annet Evenstad kraftverk.
I 1916 overtok Arendal kommune kraftselskapet i november 1916 og selskapet fikk navnet Arendal kommunale elektrisitetsverk.

Arkivet

Arkivet etter ⅍ Barbu befinner seg på Aust-Agder museum og arkiv i Arendal. Arkivet inneholder forhandlingsprotokoller, kopibøker, korrespondanse, regnskap, kart, tegninger og arkivmateriale knyttet til Evenstad kraftstasjon.
Parachelidonium

Utseende

Middelsstore, spinkle, grønnlig metallisk fargede trebukker. Antennene er tynne og omtrent så lange som kroppen. Hodet er litt snuteformet forlenget. Pronotum er avrundet sekskantet. Dekkvingene er litt avsmalnende bakover. Beina er lange og tynne, mørkt fargede.

Levevis

Larvene utvikler seg i ved av løvtrær.

Utbredelse

Slekten er kjent fra Vest-Malaysia og Borneo.
Fylkesvei 7870

Fylkesvei 7870 knytter bygda Ersfjord i Berg kommune til fylkesvei 862. Veien er 343 meter lang.
Frem til 2019 hadde veien betegnelsen fylkesvei 253.
Overbeiting

Overbeiting skjer når dyr beiter så lenge på et sted at plantene de spiser, ikke lenger kan fornye seg. Dette kan gjøre landet mindre grøderikt over tid og kan føre til ørkenspredning og erosjon og gi mulighet for at en ny type planteliv kan overta området.

Finnmarksvidda

Finnmarksvidda er preget av overbeiting av tamrein, særlig vinterbeitene. De områdene som er hardest rammet beskrives som biologisk ørken. Problemet er størrelsen på reinsdyrflokkene.
Høykom

Høykom var et statlig program for bredbåndsbaserte tjenester. Høykom ga støtte til innovative bredbåndsprosjekter i offentlig sektor. Høykom-prosjekter skal gi kommunale og statlige virksomheter mulighet til å prøve ut og ta i bruk ny teknologi, og etablere nye arbeids- og samarbeidsmåter. Høykom la vekt på at gode bredbåndstjenester skal formidle innhold av høy kvalitet. Prosjekter finansiert av Høykom skulle derfor legge vekt på å utvikle innholdssiden av bredbåndstjenester.
Siden programmet ble opprettet i 1999 og fram til nedleggelsen i 2008 støttet Høykom over 400 prosjekter med nærmere 400 millioner kroner. Totalt utløste dette et samlet prosjektomfang på over 1,2 milliarder kroner.
Ctenidae

Utseende

Store til meget store (kroppslengde 10- over 50 mm, beinspenn opptil 15 centimeter), langbeinte, gjerne brune edderkopper. Forkroppen har en midtfure på den bakre delen av ryggen. Av de åtte øynene danner de fire i midten omtrent et kvadrat. De øvrige fire fordeler seg med ett par på hver side, det fremre øyet i hvert av disse parene er gjerne ganske lite. Chelicerene er store, rundede og tett hårkledte.

Levevis

Disse edderkoppene er vandrende jegere som ikke spinner fangstnett. De brasilianske vandreedderkoppene i slekten Phoneutria vandrer omkring på skogbunnen i tropiske skoger om natten. Slekten Ancylometes lever på vannoverflaten i likhet med den europeiske slekten Dolomedes (Pisauridae). Disse store edderkoppene kan dykke under vann og fange småfisk og frosk.

Giftige arter

De søramerikanske Phoneutria-artene er kanskje de edderkoppene på Jorda som utgjør den største faren for mennesker. De er store, raske og ganske aggressive, og meget giftige. Før de biter, advarer de gjerne med å løfte forkroppen og strekke det fremre beinparet utover og oppover. Enhver stor edderkopp som utviser denne atferden bør unngås. En sjelden gang kan Phoneutria-eksemplarer transporteres til andre kontinenter med for eksempel bananklaser. De fleste store, langbeinte, brune edderkopper som dukker opp i slike situasjoner er imidlertid nokså harmløse arter i familien Sparassidae. Giftigheten til de andre slektene i familien er lite utredet, og det er mulig at også andre slekter kan være svært giftige. Store arter av Ctenidae bør derfor behandles med stor varsomhet.

Utbredelse

Familien er utbredt over store deler av verden men mangler i Palearktis bortsett fra den østligste delen.
To arter er funnet i Belgia ifølge Fauna Europaea Web Service, men dette må dreie seg om introduksjoner.
Albano Vercellese

Demografisk utvikling

Data fra ISTAT
Kaveh (artist)

Tidlig liv

Kaveh Kholardi ble født 10. juli 1994 på Ullevål sykehus. Han har vokst opp på Grünerløkka sammen med sine iranske foreldre og storebror. Foreldrene kom fra Iran under den islamske revolusjonen i 1979, men familien besøker nå  Iran hvert fjerde år. Han er troende muslim, og avholdsmann.

Karriere

I 2010 slapp Kaveh sin første låt «Boblejakka si», og gav deretter ut EP-ene Alt eller ingenting i 2011 og Tiden er din i 2012. Minialbumet Hjertet kommer først kom deretter i 2013. Denne utgivelsen ble nominert til Spellemannsprisen i kategorien Årets nykommer. Kaveh har turnert i Norge to ganger og har spilt under bransjefestivalen By:Larm flere ganger.
I 2014 slapp han låten og videoen «Snufs» som omhandlet kokainbruk, og ble betegnet som modig for å konfrontere musikk- og utelivsbransjen på dette feltet. 
I februar 2014 var Kaveh en av flere artister som fremførte «The Best Of Us» som ble betegnet som den offisielle OL-låten til OL i Sotsji. Låten fikk terningskast 1 i VG, og Kavehs bidrag ble betegnet som «OK da. Kavehs hiphop-vers var på morsmålet. Men var det noen som skjønte hva han rappet? […] Men allerede idet Kaveh begynner på det første verset sitt er det som om «The Best Of Us» faller fullstendig sammen, for aldri å samle seg igjen.»
Han fulgte opp med debutalbumet Sannheten Sårer som ble sluppet i november 2014. Debutalbumet ble betegnet av Aftenposten som «… et solid debutalbum, er det på tide å tilgi Kaveh både dårlige singler og den beryktede OL-låten.». Deretter slapp han albumet Salute.
På sitt fjerde studioalbum/mixtape utgitt juli 2017 «Second Nature: Fire» rapper Kaveh på engelsk etter å ha rappet på norsk hele karrieren som startet da han var 12–13 år gammel.
Fredag 15. juni 2018 hilste Kholardi først muslimer «eid mubarak» for deretter å uttale «– Er det noen kristne her? – Er det noen jøder? – Føkk jøder! … [opphold på noen sekunder] … kødda» fra en utendørskonsert i Stensparken i forbindelse med en gatematfestival arrangert av bydelsadministrasjonen på St. Hanshaugen ifølge Document.no og senere NTB/Aftenposten. Ifølge Aftenposten skal han ha «lagt seg flat etter å ha hetset jøder» med et Facebookinnlegg som senere ble slettet. Fem dager tidligere hadde han publisert «Hvordan Ble Drake front page på GQ som best dressed man in the World?», fulgt av «ASAP ROCKY har 28 ganger bedre stil? Fuckings jøder er så korrupte» på Twitter. Saken fikk internasjonal oppmerksomhet i USA og Israel.
Let Me Roll It

Opprinnelse

Sangen ble opplevd av kritikerne som en pastisj på John Lennons stil, særskilt riffet og bruken av ekko på vokalen. McCartney har derimot hevdet at sangen aldri hadde til hensikt å være en pastisj på Lennon, og at vokalen «ikke høres ut som John... Jeg innså ikke at jeg sang som John.»
Den ble også opplevd som et motsvar til Lennons bitre sang «How Do You Sleep?» fra hans album Imagine (1971) hvor han omtaler sin tidligere partner svært negativt. I et intervju med magasinet Clash i 2010 forklarte McCartney at sangen var egentlig en dopsang til lette rusmidler som marijuana: «Den handlet mer om å rulle en joint, men det er en dobbel mening her, let me roll it to you.»

Konsertversjoner

«Let Me Roll It» er en av Paul McCartneys store live-favoritter. Den har blitt spilt på hver eneste turné han har vært på siden 1973. Den er også inkludert på flere konsertalbum og DVD-er, blant annet Wings over America, Back in the U.S., Good Evening New York City, Paul Is Live, og andre.

Andres versjoner

«Let Me Roll It» har blitt gjort i andre musikeres versjoner av blant annet Brendan Benson, Richie Sambora, Jerry Garcia Band, The Grapes of Wrath, The Melvins, Meat Puppets, Mandy Moore, Robyn Hitchcock, Fiona Apple og Big Sugar.